Formandens beretning Ved det ordinære Fællesrådsmøde

**Torsdag den 26. september 2019**

**på Læk Danske Skole**

2019

Det her er det første af to fællesrådsmøder i dette efterår og alene nummer tre i indeværende år, så alene det viser, at det ikke er et helt almindeligt år vi er i gang med.

I rigtig mange år holdt formanden denne såkaldte ”formandens beretning” og brugte ca. en time på det. Så har vi forandret proceduren dertil, at formanden kun holder ”formandens beretning” i ca. 20 minutter så vi også har tid til andet, f.eks. workshops.

Men det har faktisk ikke ændret noget ved, at formanden har brugt tid på at finde nye ord på samme ting. Direktionens beretning på 40 sider er så grundigt, så alt gennemgående, så indholdsrigt, at formandens beretning i sidste ende ikke kan være andet en det fortvivlende forsøg at sætte prosatekst og nye ord på ting og sager som allerede står i direktionens beretning.

Så i år, her og nu har jeg tilladt mig at plukke et par overordnede emner ud af årets emner og henviser ellers til en fremragende direktionens beretning.

Lad mig starte med at sige, at Dansk Skoleforening har haft et krævende, anstrengende, men også et godt år.

Året startede med, at vi var meget lykkeligt over, at Sydslesvigudvalget havde tilgodeset Dansk Skoleforening med en særdeles fantastisk fremskrivning på hele tre procent for bevillingen 2019. Det var en stor hjælp for at få økonomien til at holde sammen og samtidig et tegn på, at Sydslesvigudvalget honorerede vores seriøsitet og viser tillid til vores økonomistyring.

At alle sydslesvigske foreninger og organisationer bakkede op omkring denne beslutning, er jeg stadigvæk meget taknemmelige for.

**STRUKTUR**

Jeg har sagt det før, - men vil alligevel sige det igen - fordi det er bare så normalt, så menneskeligt, at tænke og føle på den måde vi gør.

Vi ønsker os alle sammen sikkerhed, tryghed og at tingene enten forbliver som de er, eller forbedres – og ingen af os ønsker skolelukninger.

Men denne sikkerhed er der desværre ingen der kan give. Samfundet forandrer sig, mindretallet forandrer sig og Skoleforeningen skal også forandre sig, skal tilpasse sig samfundet, hvis vi vil være fremtidssikret.

Alt er i bevægelse, og ingen af os kan holde det øjeblik fast, hvor alt er perfekt og rigtigt godt og alt som vi ønsker det. Desværre!

Men det vi kan, er at være solidarisk over for hinanden, vise tillid til, at vi alle har det samme mål og tror på, at ingen af os vil vores børn noget ondt.

Jeg håber også på, at der er tillid til at alle os forældrevalgte fællesrådsmedlemmer, Styrelsen, og ansatte i Direktionen og hele administrationen og jeg håber på - og er faktisk også sikker på, at vi i sidste ende kan finde bærbare løsninger.

Daglige og langfristede løsninger.

I Skoleforeningen er vi et solidarisk fællesskab og vi er alle klar over, at vi er ansvarlig for, at helheden i Skoleforeningen bevares og beskyttes, både på det faglige og det pædagogiske område.

Taler vi i Skoleforeningen om pædagogik, taler vi om faglighed, - så taler vi om økonomi og taler vi om økonomi så taler vi om pædagogik. Disse ting er uløseligt kædet sammen i en forening som vores.

Solidaritet er et stort ord og kan ofte betyde et enten eller. Så selv hvis vores regnskab for et år siden havde vist sorte tal eller endog et overskud, ville det alligevel have været rigtigt at diskutere strukturen. Det er simpelthen nødvendigt for at bevare standarten og fremtidssikre Skoleforeningen!

For nærmest nøjagtigt et år siden lancerede Styrelsen og Direktionen derfor vores 40 sider struktur/debat katalog. Det gjorde vi ud fra bevidstheden om, at vi uden nogle tabuer blev nødt til at skulle se dybt ind i maskinrummet og analysere vores situation og fremtidssikring ud fra et pædagogisk, økonomisk og mindretalspolitisk øjenvinkel.

Vores fremlagte strukturdebatkatalog blev desværre misforstået til at være et besparelseskatalog – hvad det ikke var og ikke er, men problemerne og misforståelserne havde helt klart sin årsag i den måde og den proces vi lancerede den på.

Og selvfølgelig bortset fra, at enhver proces, der også kan indebære skolelukninger nærmest pr. automatik, bliver meget følelsesladet og ud fra ”de ramtes” synspunkt derfor også altid vil være forkert. Og måske var 40 sider åbenhed bare for meget og for omfangsrigt.

At den efterfølgende debat/ diskussionsfase resulterede i, at Skoleforeningen fik konkrete beslutninger på nogle områder på bordet er ”set i bakspejlet” rigtig fint og glædeligt.

Vi fik fra Sydslesvigudvalget med daværende formand Anni Matthiesen i spidsen et afslag på vores ønske om en uvildig undersøgelse med udvalget siddende ved bordenden, som samtidig var en kærkommen tillidserklæring i en tid, hvor der blev sået mistillid omkring vores Direktion og vores økonomistyring ude i den sydslesvigske andedam.

Hændelserne i Fælleslandboforeningen, hvor der tales om nepotisme, for høje lønninger, mangelfulde forvaltningsprocedurer, og så videre - har fået nogen til at så tvivl omkring vores integritet og om, hvorvidt foreningen nu lever op til det den skal. Det var ikke godt for vores omdømme, så derfor ønskede vi en uvildig undersøgelse via Sydslesvigudvalget.

Resultatet blev, at Sydslesvigudvalget gav os et afslag på vores ønske med den begrundelse, at udvalget på ingen måde kunne se noget sammenligneligt med situationen omkring Landboforeningen, og at der ikke herskede det mindste tvivl omkring vores seriøsitet og integritet! Man var ikke i tvivl om, at Skoleforeningen havde styr på tingene!

Men en uvildig undersøgelse synes vi, og også Sydslesvigudvalget, ville stadigvæk være en god ide og Fællesrådet besluttede så også bagefter, at vi skulle have en analyse af vores organisationsstruktur og vores økonomi.

Den nedsatte følgegruppe har derefter peget på firmaet Moos-Bjerre og her i aften skal vi jo så i første omgang få et lille indblik i, hvad de har undersøgt og, hvad vi skal forvente. Følgegruppens arbejde/opgave er ikke afsluttet, så de vil også i det videre forløb varetage deres opgave.

Når resultaterne ligger på bordet til det næste stormøde har vi en lignende situation som den, vi i Styrelsen og Direktionen egentligt havde tænkt os til efteråret 2018, nemlig, at vi har et debatgrundlag hvoraf vi kan/skal træffe vidtrækkende beslutninger til gavn for vore børn og dermed for hele foreningen.

**SYDSLESVIG - STRUKTUR**

Også her til efteråret vil vi få en første orientering om en anden undersøgelse som Fællesrådet har besluttet og hvor formandskabet fik mandat til at fremlægge det for Det Sydslesvigske Samråd.

Samrådet fulgte Skoleforeningens forslag, som jo gik ud på, at vores forvaltningschefer skulle stå for en juridisk afklaring af organisationsmulighederne og de dermed forbundne eventuelle økonomiske konsekvenser i mindretallet. Der skulle i fællesskab afdækkes eventuelle effektiviseringsmuligheder og økonomiske potentialer.

De resultater vil også blive offentliggjort i dette skoleår og skal så drøftes grundigt.

**ØKONOMI**

Selv om, at vi fik et ekstra højt fremskrivningsbeløb og selv om, at der kom overraskende høje tilskudspenge på dagtilbudsområdet lige inden jul 2018, så har vi været nødt til at spare. Det vil desværre også fremover være nødvendigt (se direktionens beretning fra side 35).

Dertil vil jeg bemærke, at i sammenhæng med Dronningens besøg i Sydslesvig har jeg flere gange over for danske radio- og avisjournalister skullet svare på, hvorfor jeg mener, at Sydslesvig er den halve milliard danske kroner værd?

Det er et spørgsmål, som er helt normalt i en verden, hvor alt bliver målt og vejet hele tiden og underlagt den materialistiske økonomiske tilgang.

Vi lever af offentlige midler og de skal bruges fornuftigt og forsvarligt!

Det mener jeg nu også at Skoleforeningen som sådan i stort omfang gør, og samtidig så ligger der jo også en Moos-Bjerre rapport fra 2016/17 som viser, at den halve milliard er godt givet ud fra dansk side, da mindretallet (og ikke mindst vores unge) i sidste ende også økonomisk er en gevinst for Danmark. Men vi kommer ikke udenom at være meget selvkritisk med vores brug af penge - og hvis vi ikke giver os selv lov til at sætte spørgsmålstegn ved det ene eller andet – ja så er det måske andre der sætter spørgsmålstegn?

Jeg kan nu personligt bedre lide at agere end at reagere. Det gør os definitivt stærkere i argumentationen.

**SKOLELEDERUDSKIFTNING**

I har måske læst det i Fokus eller på nettet, at hele 10 skoler ud af de 43 vi har for tiden, skal til at få en ny skoleleder/inspektør. Skoleforeningen har før af og til gjort brug af rekrutteringsfirmaer (det der også bliver kaldt for headhunter) og haft god erfaring med det.

Nu har vi så besluttet, at vi i denne særlige situation med 25 % udskiftning mere eller mindre på en gang, vil gøre brug af sådan et firma endnu en gang - dog med et andet fremtidsperspektiv for ansættelsesproceduren fremover.

Vi vil bruge et rekrutteringsfirma ved processen omkring Cornelius Hansen-Skolen, fællesskolen her i Læk og ved Askfelt Danske Skole.

Ideen med det er, at Skoleforeningen selv fremover kan bruge den viden og de metoder man vil få ved de tre ansættelsesforløb, til selvstændigt og dermed endnu mere professionelt kan finde egnede kandidater til de andre 7 lederstillinger inden for skoleområdet.

En yderligere professionalisering af hele ansættelsesproceduren er noget, som Direktionen selv ønsker og som også ønskes fra forældrenes side gennem samarbejdsrådene og Styrelsen.

Det betyder på ingen måde, at samarbejdsrådene eller Styrelsen bliver frataget bare den mindste kompetence. Det rører ikke ved indstillings- og ansættelsesretten som samarbejdsrådet eller Styrelsen har. Det er simpelthen et professionelt hjælpemiddel til alle involverede i sådan en proces og der, hvor vi har gjort det på denne måde – sidst på Duborg-Skolen - har alle involverede fra forældrevalgt til ansat ytret stor glæde og tilfredshed med forløbet og inddragelsen af et sådant rekrutteringsfirma.

Og vi må helt klart erkende, at rekrutteringsfirmaer skaffer nogle ansøgere vi nok ellers ikke ville have fået. Ja spørgsmålet er faktisk, om vi reelt overhovedet har en chance for selv at få fat i disse kandidater med vore opslag i det mylder af informationer som findes i dag.

**FOKUS**

Avisen har svært ved at nå ud til de nye ansigter i mindretallet som primært er identiske med vores nye forældre. Forældre, der har børn i vores skoler og daginstitutioner, men som i stort omfang ikke holder og heller ikke læser Flensborg Avis.

Den kendsgerning er ikke helt nyt og det giver derfor god mening, at vores medlemsblad Fokus bliver sendt ud som et indstik i avisen, så alle vores medlemmer får set også Flensborg Avis en gang pr. måned.

Er man medlem i SSF, så for man den hver torsdag, men nu har avisen, biblioteket og Skoleforeningen så fundet sammen til et fælles projekt, som skal køre over de næste to år.

Flensborg Avis, vores alles avis, fylder nemlig 150 år dette år og af den grund – og fordi det er en god avis - har A.P. Møller Fonden givet dem en fødselsdagsgave på 6,7 millioner kroner til de næste to år.

Sprogpolitik er et vigtigt emne i Skoleforeningen. Vi har derfor en forventning til, at projektet er med til at gøre det nemmere for vores forældre at føle sig som en del af et levende mindretal med stærke bånd til Danmark. Samtidigt med, at de, som har brug for det, understøttes i udviklingen af det danske sprog.

Som Skoleforeningen kan vi kun være interesseret i, at dansk sprog og kultur styrkes endnu engang og at mindretallets nye medlemmer for et blik for helheden i Sydslesvig. Vi fra Skoleforeningen kan bidrage til projektet med vores pædagogiske viden og informationer om livet i de danske dagtilbud og skoler og det betyder helt konkret, at de næste to år vil Fokus være en del af Flensborg Avis.

Hver eneste uge vil alle vores medlemmer, alle vores forældre, kunne glæde sig over at få Flensborg Avis op til weekenden med artikler fra Skoleforeningens verden og hverdag.

Vi støtter dermed Flensborg Avis, men jo også os selv, idet vores forældre bliver konfronteret og har mulighed for at læse, se på en dansk avis, og så endda vores mindretalsavis.

Vi diskuterer meget sprogpolitik og sprogpædagogik, vi diskuterer forældrebreve og styrkelse af det danske sprog i institutions-hjem situationer, så vi kan ikke andet end bare glæde os til projektet.

**DRONNINGEBESØG**

Det kan simpelthen ikke undgås at nævne Dronningens besøg i Sydslesvig her i aften på det første store møde efter selve besøget.

I alle udsendelser jeg har set, mange avisartikler jeg har læst og på utallige billeder der vises i blade og på Facebook, ser jeg rigtig meget mindretal og dermed selvfølgeligt Skoleforeningen.

Fra starten på besøget, tirsdag morgen i silende regn nede ved kajen ved Flensborg Havn, over Risum Skole/ Risem Schölj, Dannevirke osv. osv. til afskeden fredag aften i silende regn ved kajen i Flensborg har vores børn, vores ansatte, vi forældre fyldt rigtig meget i gadebilledet.

Den store fest, som mindretallet gav i anledning af Majestætens besøg og som Skoleforeningen lagde lokale og logistikken til, vakte begejstring ved såvel tyske, danske, sydslesvigske gæster og vi har nok aldrig fået så meget positiv respons som denne gang.

SKURK, Rødkål og Sauerkraut, 80 unge gymnasieelever som Dronningens tjener, et kor på over hundrede friville sangere – det var bare så fantastisk flot.

På Styrelsens vegne vil jeg derfor også her i aften gerne sige tusind til alle de børn og unge, medarbejdere og forældre, der igennem de fire dage har fyldt gadebilledet i Sydslesvig overalt, hvor Hendes Majestæt kom forbi. Tusind tak også til de mange unge, der har medvirket i besøgene og igennem deres engagement har gjort Dronningens besøg i Sydslesvig til en uforglemmelig begivenhed for os alle sammen.

Dronningen har ved flere lejligheder udtrykt begejstring for den elevtale/ungdomstale, som Johanne holdt på Duborg-Skolen og hvor hun på den fineste måde fortalte, hvad det betyder at have en Sydslesvig identitet. I pressekonferencen anbefalede Dronningen at alle skulle læse den.

Rigtig mange af Skoleforeningens medarbejdere har på forskellige steder ude i institutionerne eller i Centralforvaltningen arbejdet hårdt for, at Dronningens besøg er blevet til denne uforglemmelige begivenhed og det er Styrelsen også dybt taknemmelig for.

På vegne af de mange vil jeg gerne nævne vores direktør Lars og vores direktionssekretær Sabine.

Jeg ved om det store logistiske planlægningsarbejde i har stået for, de søvnløse nætter, søndagen der blev brugt til at skrive bordkort, aftaler med generalkonsulatet og Dronningens ledsagere og alle de småting, der skal tænkes på og som ikke må glemmes når nu Dronningen ”herself ” møder op der og der og der. Skoleforeningens institutioner var flere gange i fokus og alt skulle være aftalt forinden. Mange tak for den ekstraindsats, mange tak for det store engagement.

Jeg ønsker os nu alle sammen en aften med gode oplæg, gode drøftelser og gode inspirationer til det næste møde, som kommer snart.

Tak!